ธปท.ระบุน้ำท่วมปัจจัยเสี่ยงศก.ขยายตัว
ธปท.ชี้ปัญหาน้ำท่วมถือเป็นปัจจัยเสี่ยงอย่างหนึ่งต่อการขยายตัวทางเศรษฐกิจ แต่เร็วไปที่จะสรุปว่ามีผลกระทบเท่าใด ยันไม่ห่วงเงินเฟ้อจากราคาสินค้าแพงช่วงน้ำท่วมเพราะเป็นเรื่องชั่วคราว
27 ต.ค. 2553

ธปท.ชี้ปัญหาน้ำท่วมถือเป็นปัจจัยเสี่ยงอย่างหนึ่งต่อการขยายตัวทางเศรษฐกิจ แต่เร็วไปที่จะสรุปว่ามีผลกระทบเท่าใด ยันไม่ห่วงเงินเฟ้อจากราคาสินค้าแพงช่วงน้ำท่วมเพราะเป็นเรื่องชั่วคราว
นางอัจนา ไวความดี รองผู้ว่าการ ด้านบริหาร ธนาคารแห่งประเทศไทย(ธปท.) และกรรมการนโยบายการเงิน(กนง.) กล่าวว่า ปัญหาน้ำท่วมถือเป็นปัจจัยเสี่ยงภายในประเทศอย่างหนึ่งที่ธปท.ต้องติดตามดู เพราะการประเมินเศรษฐกิจต้องดูปัจจัยภายในประเทศเป็นหลัก แต่ขณะนี้ยังเร็วเกินไปที่จะสรุปผลกระทบว่าทำให้อัตราการขยายตัวทางเศรษฐกิจ(จีดีพี)ลดลงเท่าไร เช่น กรณีที่ธนาคารกสิกรไทยคาดว่าจะกระทบจีดีพี 0.4-1% ก็เร็วไป ซึ่งเรื่องนี้ธปท.ยังต้องดูข้อมูลผลกระทบให้รอบด้าน ก่อนประเมินไม่ว่าดูระยะเวลา ความเสียหายที่จะเกิดขึ้นแต่ละด้าน ว่าหนักหนาสาหัสแค่ไหน ก่อนจะนำข้อมูลมาประเมินผลกระทบต่อจีดีพีอีกครั้งในการประชุมครั้งต่อไป 
“ย่อมรับว่าน้ำท่วมมีผลกระทบ เพราะทำให้พื้นที่เพราะปลูกลดลง ผลผลิตภาคการเกษตรเสียหาย ซึ่งธปท.คงได้ประเมินผลกระทบอีกครั้งก่อนสรุปในการประมาณการทางเศรษฐกิจ แต่การแถลงผลการประเมินภาวะเศรษฐกิจ การเติบโตของจีดีพีปีนี้และปีหน้า ที่ธปท.จะประกาศวันที่ 28ต.ค.นี้ ยังไม่ได้รวมผลกระทบจากน้ำท่วม” นางอัจนากล่าว
นางอัจนา กล่าวว่า อย่างไรก็ตามในเรื่องปัญหาเงินเฟ้อเพิ่มขึ้นจากราคาสินค้าข้าวของแพงขึ้นในช่วงน้ำท่วมนั้นธปท.ไม่ห่วงมากนัก เนื่องจากราคาสินค้าพืชผลการเกษตร หรือข้าวของ เช่น กะละมัง พลาสติก ฯลฯ ของใช้ยามจำเป็นในสถานการณ์น้ำท่วมที่แพงขึ้น ถึงแม้ว่าจะกระทบต่อระดับเงินเฟ้อบ้างแต่ไม่ถือว่าเป็นปัญหาเงินเฟ้อ เพราะเป็นเรื่องที่เกิดขึ้นจากสถานการณ์ชั่วคราว ไม่ได้สะท้อนภาวะเศรษฐกิจจริง อย่างไรก็ตามต้องติดตามดูต่อไปว่าจะกระทบราคาสินค้าแพงขึ้นต่อเนื่องหรือไม่
ทั้งนี้ การประเมินภาวะเศรษฐกิจของธปท.เมื่อเดือนก.ค.ที่ผ่านมาคาดว่าจีดีพีปีนี้จะโตได้ระดับ 6.5-7.5% ปีหน้าโตได้ 3-5% ภายใต้เงินเฟ้อพื้นฐานปีนี้ที่ 0.5-1.3% และเงินเฟ้อทั่วปีนี้ไปที่ 2.5-3.8% ส่วนปีหน้าคาดว่าเงินเฟ้อพื้นฐานอยู่ที่ 2-3% เงินเฟ้อทั่วไปที่ 2.5-4.5%